Title: Žiadosť Železníc Slovenskej republiky o schválenie úverových podmienok medzi Železnicami Slovenskej republiky, Bratislava a ba
Author: Sefcik
Last saved by: agenda0
Company: MDPT

Žiadosť Železníc Slovenskej republiky o schválenie úverových podmienok medzi Železnicami Slovenskej republiky, Bratislava a bankami  J.P.Morgan, Ltd., a Ľudová banka, a.s.,  a prevzatie štátnej záruky za uvedené úvery

Obchodné meno a charakteristika žiadateľa:

Obchodné meno: | Železnice Slovenskej republiky, Bratislava
| v skrátenej forme ŽSR
Sídlo: | Klemensova 8,813 61 Bratislava
Dátum vzniku: | 31.12.1993
Číslo telefónu: | 00421/2/5058 7260
Číslo faxu : | 00421/2/5292 0604
IČO: | 31 364 501
DIČ: | 31 364 501/600
Právna forma: | Organizácia podľa zákona NR SR č. 258/1993 Z.z o Železniciach Slovenskej republiky
Registrácia: | Železnice Slovenskej republiky sú inou právnickou osobou zapísanou v Obchodnom registri Okresného súdu Bratislava I, Vložka číslo 312/B.
Základné imanie: | 37 874 037 576 Sk

Charakteristika žiadateľa
Železnice Slovenskej republiky boli zriadené Ministerstvom dopravy, spojov a verejných prác SR v zmysle Zák. NR SR č. 258/1993 Z.z. o Železniciach Slovenskej republiky ako právny nástupca Železníc Slovenskej republiky š.p. Sú teda organizáciou svojho druhu s uplatnením prvkov obchodného a verejnoprávneho riadenia podniku.
Vzťahy medzi štátom a ŽSR upravuje zákon. ŽSR hospodária s majetkom štátu na podnikateľskom základe. Na výkony vo verejnom záujme je uplatnený zmluvný vzťah na princípe štátnych objednávok. V súčasnosti sa uplatňuje len na výkony pri prevádzkovaní dráhy.
Štatutárne orgány ŽSR sú správna rada a generálny riaditeľ ŽSR.
Železnice Slovenskej republiky zabezpečujú správu, prevádzku a obsluhu železničnej dopravnej cesty , ktoré zodpovedajú záujmom dopravnej politiky štátu a ich predmet činnosti je vymedzený ustanoveniami §2 zákona NR SR č. 258/1993 Z.z. v znení neskorších predpisov.
Železnice Slovenskej republiky nedisponujú vhodnou štruktúrou a rozsahom majetku potrebného na uzatvorenie záložných zmlúv v zmysle nariadenia vlády SR č.91/1996 Z.z. V súlade so zákonom č.258/1993 Z.z. o Železniciach Slovenskej republiky v znení neskorších predpisov a zákona č.92/1991 Z.z  o podmienkach prevodu majetku štátu na iné osoby v znení neskorších predpisov, nemôže byť majetok dopravnej cesty a Východoslovenské prekladiská Čierna nad Tisou a Maťovce predmetom záložného práva.

Zdôvodnenie:

V uplynulom období už niekoľkokrát vláda Slovenskej republiky prerokovávala finančnú situáciu Železníc Slovenskej republiky a sú dostatočne známe aj postupy manažmentu Železníc Slovenskej republiky pre zabezpečenie finančných prostriedkov zabezpečujúcich preklenutie vážnych spoločenských a finančných hrozieb spôsobených možným negatívnym vývojom parametrov hospodárenia Železníc Slovenskej republiky.
Vláda SR  schválením uznesenia č.544/99 súhlasila s prevzatím štátnych záruk na zabezpečenie pokračovania stabilizácie hospodárenia a investičnej sanácie ŽSR a s realizáciou ekonomických a organizačných opatrení v zmysle Scenára č.6, koncepcie ekonomickej stabilizácie a transformácie ŽSR. Uznesením č.830/2000 Vláda SR schválila ”Projekt transformácie a reštrukturalizácie ŽSR”, a uložila vytvoriť podmienky pre financovanie rozvojových programov. Projekt transformácie a reštrukturalizácie vytvára základné predpoklady  pre  ozdravenie a rozvoj podniku .Z dlhodobého hľadiska je cieľom projektu dosiahnuť nezávislosť železničného podniku na štátnom rozpočte. 
Vzhľadom ku skutočnosti, že ŽSR  očakávajú v roku 2002  náročné úlohy pri plnení finančných záväzkov  voči bankovým inštitúciám bolo bezpodmienečne potrebné prijať  rozhodnutie týkajúce sa ďalšieho postupu manažmentu v plnení Projektu transformácie a reštrukturalizácie a vo financovaní úverov  a úrokov splatných v roku v roku 2002. 
Železnice Slovenskej republiky po  neverejnom výbere vykonanom v spolupráci s pracovníkmi štátnej správy Slovenskej republiky na základe predložených indikatívnych ponúk vybrali pre financovanie potrieb ŽSR v roku 2002 dve  ponuky bánk J.P. Morgan, Ltd. a Tatrabanka a.s v sume 160.000.000 euro a Ľudová Banka, a.s.  v sume 2.000.000.000,- Sk.
Úver od bánk J.P. Morgan, Ltd. a Tatrabanka a.s bude vystavený vo forme emisie eurobondov denominovaný v Sk. Tieto dlhopisy budú registrované v Luxembursku s dobou splatnosti 12 rokov. Eurobondy budú rozdelené na dlhopisy s pevným a pohyblivým úrokom. Bližšie parametre úveru, ako vysporiadanie dlhopisov, výnosu kupónu, splatnosti sú uvedené v návrhoch úverových zmlúv v prílohe č.7.
Ľudová banka a.s., Bratislava je pripravená poskytnúť úver s  dobou splatnosti 
12 rokov, úroková sadzba vo výške 6 M BRIBOR+0,5% p.a.. Bližšie parametre úveru sú vedené v návrhu úverovej zmluvy v prílohe č.7. Po rozhodnutí vlády SR o prevzatí záruky za úvery sú poskytovatelia pripravení podpísať úverové zmluvy.
Úvery budú použité na okamžité splatenie záväzkov Železníc Slovenskej republiky splatných v roku 2002, čím sa predíde strate dôvery bankových inštitúcií v budúcnosti a prípadnému vyhláseniu defaultu. Rozvojový program financovaný zo získaných zdrojov bude podporovať kroky vedúce k  ozdraveniu spoločnosti v zmysle Projektu transformácie a reštrukturalizácie. Navrhnutý postup použitia zdrojov je plne v súlade s podnikateľským zámerom Železníc Slovenskej republiky a uzneseniami vlády Slovenskej republiky číslo 544/1999 a 830/2000. 

          Žiadam preto členov vlády SR o prijatie súhlasného stanoviska s predloženou dokumentáciou podľa navrhovaného znenia. Zdôrazňujem, že banky prejavili ochotu poskytnúť úverové zdroje v priebehu niekoľkých dní po rozhodnutí vlády SR o prevzatí štátnej záruky.

V Bratislave, 25.marca 2002 

Ing. Ladislav SAXA, v.r.
Generálny riaditeľ ŽSR